Source: https://www.juridice.ro/351068/propunerile-de-modificare-a-legii-privind-csm.html
Timestamp: 2020-07-07 05:57:36+00:00
Document Index: 775782

Matched Legal Cases: ['CSM\n', 'CSM\n', 'CSM ', 'CSM ', 'CSM ', 'CSM ', 'CSM ']

JURIDICE » Propunerile de modificare a Legii privind CSM
Propunerile de modificare a Legii privind CSM
Comisia nr. 1 – Independența și responsabilizarea justiției, eficientizarea activității acesteia și creșterea performanței judiciare, integritatea și transparența sistemului judiciar – a analizat în ședința de marți, 2 decembrie, propunerile de modificare a Legii nr. 317/2004 privind CSM.
Comisia a decis următoarele:
– la art. 54 alin. 1, s-a apreciat că nu se impune introducerea tezei referitoare la organizarea cabinetului demnitarului;
– la art. 55, s-a propus modificarea alin. 2, astfel: ”În sensul alin. 1, prin neîndeplinirea sau îndeplinirea necorespunzătoare a atribuțiilor în cadrul Consiliului se înțelege nesocotirea obligațiilor și îndatoririlor administrative și jurisdicționale care incumbă calității de membru al CSM și care derivă din legi și regulamente.”
– la același articol, în ceea ce privește obligația convocării adunărilor generale ale judecătorilor/procurorilor după declanșarea procedurii de revocare, prevăzută la alin. 13, au fost exprimate două opinii. Într-o primă opinie, s-a apreciat că nu se impune reglementarea unei asemenea obligații, iar, în cea de-a doua opinie, s-a aprecia că trebuie să fie reglementată obligația convocării adunărilor generale după declanșarea procedurii de revocare, fără ca instanța sau parchetul care a declanșat procedura de revocare să stabilească și data la care să aibă loc întrunirea adunărilor generale ale judecătorilor/procurorilor.
În ceea ce privește exercitarea dreptului de vot în cadrul adunărilor generale pentru revocarea unui membru CSM, s-au exprimat mai multe opinii:
– într-o opinie, s-a apreciat că reglementarea prezentată de Direcția Legislație Documentare și Contencios (DLDC) este corespunzătoare, astfel încât la alin. 8 și 9 nu este necesară completarea textelor cu sintagma „în funcție” cu referire la judecătorii și procurorii care au drept de vot.
– într-o altă opinie, s-a arătat că textele trebuie completate cu sintagma „în funcție”, astfel încât judecătorii și procurorii detașați sau membrii CSM să nu poată participa la adunarea generală.
– în cea de-a treia opinie, s-a apreciat că membrii CSM ar trebui să aibă drept de vot în adunările generale ale instanțelor/parchetelor de unde provin.
– au fost însușite celelalte reglementări propuse la art. 55;
– a fost însușită propunerea vizând introducerea art. 59^1;
– la art. 60, s-a propus modificarea alin. 3, astfel: ”Președintele CSM are calitatea de ordonator principal de credite, care poate fi delegată secretarului general, secretarului general adjunct sau directorului economic.”
– la art. 61, s-a propus modificarea alin. 2, astfel: ”Secretarul general și secretarul general adjunct sunt numiți de Plenul CSM pentru un mandat de trei ani, cu posibilitatea prelungii pe o perioadă de trei ani, dintre judecătorii și procurorii care au cel puțin 8 ani vechime în magistratură.”
– la același articol, a fost însușită propunerea prezentată de Direcția Legislație Documentare și Contencios (DLDC) de modificare a alin. 3;
– de asemenea, s-a însușit propunerea prezentată de Direcția Legislație Documentare și Contencios (DLDC) de modificare a art. 64.
Aflaţi mai mult despre adunari generale, Comisia nr. 1, CSM, Legea nr. 317/2004, propuneri de modificare, revocare